b'\n_START_ARTICLE_\nKarl Abiel Heikel\n_START_PARAGRAPH_\nKarl Abiel Heikel (4. marraskuuta 1846 Oulu \xe2\x80\x93 27. elokuuta 1919 Tyrv\xc3\xa4\xc3\xa4) oli lestadiolainen saarnaaja, evankelis-luterilaisen kirkon pappi ja Kittil\xc3\xa4n ensimm\xc3\xa4inen kirkkoherra.   Heikel oli vuonna 1880 perustetun Kristillisen kuukausilehden p\xc3\xa4\xc3\xa4toimittaja vuoteen 1883 asti._NEWLINE_Karl Abiel Heikel vihittiin papiksi 22-vuotiaana vuonna 1868 ja h\xc3\xa4n toimi aluksi kirkkoherran apulaisena Ylitorniolla. Vuonna 1870 h\xc3\xa4n siirtyi kirkkoherran armovuoden saarnaajaksi Kittil\xc3\xa4\xc3\xa4n, vuonna 1872 v\xc3\xa4liaikaiseksi kirkkoherraksi Sodankyl\xc3\xa4\xc3\xa4n, josta h\xc3\xa4n palasi vuonna 1874 Kittil\xc3\xa4n vakituiseksi kirkkoherraksi. Heikelin on arvioitu olleen 1870-luvulla lestadiolaisen liikkeen tunnetuin pappi. Vuonna 1883 h\xc3\xa4n siirtyi kirkkoherraksi Pudasj\xc3\xa4rvelle ja sielt\xc3\xa4 vuonna 1889 Jyv\xc3\xa4skyl\xc3\xa4n maaseurakuntaan. Muutto Jyv\xc3\xa4skyl\xc3\xa4\xc3\xa4n merkitsi Heikelille et\xc3\xa4\xc3\xa4ntymist\xc3\xa4 lestadiolaisuudesta. Tyrv\xc3\xa4\xc3\xa4n kirkkoherran, evankelisen liikkeen johtajana tunnetun Johannes B\xc3\xa4ckin kuoltua vuonna 1901 Heikel valittiin t\xc3\xa4m\xc3\xa4n seuraajaksi. Virkaansa Tyrv\xc3\xa4\xc3\xa4n kirkkoherrana Heikel vihittiin kuitenkin vasta vuonna 1904 ja h\xc3\xa4n toimi t\xc3\xa4ss\xc3\xa4 virassa kuolemaansa saakka. Tyrv\xc3\xa4\xc3\xa4ll\xc3\xa4 Heikel liittyi paikkakunnalla vahvasti vaikuttaneen Frans Hannulan edustamaan suuntaukseen. Ensimm\xc3\xa4isell\xc3\xa4 sortokaudella h\xc3\xa4n kuului ven\xc3\xa4l\xc3\xa4ist\xc3\xa4mispolitiikan suhteen my\xc3\xb6ntyvyyssuuntaukseen kirkonmiesten enemmist\xc3\xb6n tavoin. Vuonna 1904 Heikel osallistui Tyrv\xc3\xa4\xc3\xa4n yhteiskoulun perustamiseen. Virkakautensa viimeisin\xc3\xa4 vuosina Heikel joutui n\xc3\xa4kem\xc3\xa4\xc3\xa4n kansalaissodan tapahtumat ja Vammalan kauppalan l\xc3\xa4hes t\xc3\xa4ydellisen tuhoutumisen suurpalossa. My\xc3\xb6s Heikelin asunto, Tyrv\xc3\xa4\xc3\xa4n pappila, paloi perustuksiaan my\xc3\xb6ten. _NEWLINE_Karl Abiel Heikel avioitui vuonna 1870 Augusta Hellmanin (1851\xe2\x80\x931930) kanssa. Perheeseen syntyi kaikkiaan 11 lasta, jotka suomensivat sukunimens\xc3\xa4 vuonna 1906 Heikinheimoksi. Karl Abiel Heikelin poikia olivat l\xc3\xa4\xc3\xa4kint\xc3\xb6neuvos, kansanedustaja Oskari Heikinheimo ja j\xc3\xa4\xc3\xa4k\xc3\xa4rieverstiluutnantti Jalo Heikinheimo. Karl Abiel Heikelin pojantyt\xc3\xa4r oli opettaja ja Naisylioppilaiden Karjala-Seuran johtohahmo Anna-Liisa Heikinheimo. H\xc3\xa4nen pojanpoikansa poika oli tunnettu musiikkikriitikko Seppo Heikinheimo. Karl Abiel Heikel ja Augusta Heikel on haudattu Tyrv\xc3\xa4\xc3\xa4n kirkon hautausmaalle nykyiseen Sastamalaan.'